送趙子直貳卿帥三山
作者：樓鑰
朝代：宋

paragraphs: 一蹴登從班，人胡謂公遲。
建牙帥七閩，人胡爲公疑。
公今第一流，志操古與期。
兩州有遺愛，江西憺霜威。
重來長道山，批敕兼瑣闈。
一片憂國心，輾轉中夜思。
正色抗危言，傳誦滿紳緌。
造膝有啟沃，削藁知者誰。
此心與天通，此意上所知。
所以名愈尊，萬口同一詞。
進用恐不速，小却成嘆咨。
天語自昭然，更欲試望之。
况彼三山重，謀帥皆衮衣。
茲行豈細事，報政不待朞。
登門恨最晚，臭味忘賤微。
自慙空惜別，不解留孔戣。
十連終歛惠，居中乃其宜。
試問行道人，但知望公歸。